**Srbija i Kosovo: Ekspert UN pozdravlja poboljšanja,
ali poziva na dalji rad protiv arbitrarnog pritvora
i nekažnjivosti policije**

ŽENEVA (27. novembar 2017) – Srbija i Kosovo\* su dosta uradili na unapređenju postupanja prema zatvorenicima i okončavanju torture, ali treba da učine više na planu proizvoljnog pritvora i nekažnjivosti policije, izjavio je specijalni izvestilac UN za torturu po završetku svoje prve posete radi sagledavanja stanja.

Nils Melcer je pohvalio Vladu Srbije i organe na Kosovu za impresivna poboljšanja u postupanju prema zatvorenicima i fizičkim uslovima lišenja slobode.

„Pozdravljam ozbiljnu i trajnu posvećenost vlasti u Beogradu i Prištini da prevaziđu ožiljke prošlosti, kao i njihovo nedvosmisleno opredeljenje da spreče torturu i zlostavljanje u svim okolnostima,” naveo je g. Melcer u [izjavi](http://www.ohchr.org/EN/NewsEvents/Pages/DisplayNews.aspx?NewsID=22453&LangID=E) po završetku posete.

„Iako sa velikim zadovoljstvom mogu da izvestim da, po svemu sudeći, u zatvorskim sistemima u Srbiji i na Kosovu uglavnom nema zlostavljanja, sledeći korak u borbi protiv nekažnjivosti i arbitrarnog pritvora treba da bude usredsređen na policiju i pravosudni sistem,“ dodao je.

I u Srbiji i na Kosovu, specijalni izvestilac je čuo brojne navode o zlostavljanju tokom policijskog saslušanja, posebno kao sredstvu za iznudu priznanja krivičnih dela u vezi sa narkoticima, terorizmom i organizovanim kriminalom – što su oblasti u kojima međunarodna zajednica već dugo insistira da Srbija i Kosovo ostvare rezultate.

„Pritvorenici su naveli da su bili izloženi šamaranju, udarcima pesnicom i palicom, šutiranju, pretnjama vatrenim oružjem i da su bili prinuđeni da priznaju krivicu za više krivičnih dela, nekad u zamenu za blaže kazne ili uslovni otpust“, kazao je g. Melcer.

„Pritisak na pritvorenike da priznaju krivicu je utoliko veći zbog verovatnoće da će predugo biti u pritvoru do početka suđenja, ponekad i tri ili više godina, čak i kod lakših krivičnih dela.“

„U celini, čini se da je u tužilačkoj i sudskoj praksi širom Srbije i Kosova, uključujući i postupke pred Euleksom – Misijom EU za vladavinu prava na Kosovu, izražen obrazac neefikasnosti, koji u nekim slučajevima lako može da dovede do arbitrarnog pritvora ili čak i do surovih, neljudskih ili ponižavajućih postupaka.“

Specijalni izvestilac je pozdravio značajne napore službi zdravstvene zaštite u zatvorima da sistematski pregledaju novopridošle zatvorenike, ali je istakao da većina zdravstvenih radnika nije obučena za otkrivanje i dokumentovanje fizičkih i psihičkih tragova torture u skladu sa međunarodnim standardima.

Širom Srbije i Kosova, ekspert i njegov tim su razgovarali sa velikim brojem pritvorenika i zatvorenika u policijskim stanicama, pritvorskim jedinicama i zavodima zatvorenog tipa, sa rezidentima psihijatrijskih ustanova i ustanova socijalne zaštite, kao i sa migrantima smeštenim u prihvatnim i tranzitnim centrima.

Specijalni izvestilac je izrazio ozbiljnu zabrinutost zbog visokog rizika da se osobe sa mentalnim invaliditetom arbitrarno smeštaju u ustanove.

„Duboko sam zabrinut zbog toga što mnogi ljudi ne bi bili u tim centrima kad bi bile razvijene alternativne strukture u zajednici,“ rekao je g. Melcer i naglasio da su najstrože pravne garancije i delotvorni nadzor od izuzetnog značaja za sprečavanje arbitrarne institucionalizacije.

Pored toga, specijalni izvestilac je pohvalio značajne napore koje je Srbija uložila u protekle dve godine da odgovori na veliki priliv migranata preko takozvane Balkanske rute.

„Treba odati priznanje vlastima za velika ulaganja u izgradnju potrebne infrastrukture i humanitarne pomoći kao odgovor na ovaj izazov,“ istakao je.

„Iako nisam čuo navode o zlostavljanju migranata u Srbiji i na Kosovu, duboko sam zabrinut zbog brojnih navoda o fizičkom nasilju, uključujući batine, šutiranje i napade pasa, koje su migranti doživeli od službi granične policije susednih zemalja – Hrvatske, Mađarske i Bugarske, pri pokušajima da uđu na njihovu teritoriju.“

„Hteo bih da pozovem organe u Beogradu i Prištini da učine još više kako bi obezbedile adekvatnu medicinsku i psihološku podršku i rehabilitaciju svim žrtvama torture i drugih oblika zlostavljanja na svojoj teritoriji, kao i delotvornu međunarodnu zaštitu.“

Specijalni izvestilac će izveštaj o Srbiji, sa svojim zapažanjima i preporukama, predstaviti Savetu za ljudska prava u martu 2019. godine.

KRAJ

\* Svako pominjanje Kosova tumači se u skladu sa [Rezolucijom Saveta bezbednosti Ujedinjenih nacija 1244 (1999)](https://daccess-ods.un.org/TMP/8055354.35676575.html) i ne prejudicira status Kosova.

**G. Nilsa Melcera** (Švajcarska) je Savet UN za ljudska prava imenovao za [*specijalnog izvestioca za torturu i druge surove, neljudske ili ponižavajuće kazne ili postupke*](http://www.ohchr.org/EN/Issues/Torture/SRTorture/Pages/SRTortureIndex.aspx) u novembru 2016. godine. G. Melcer je radio u Međunarodnom komitetu Crvenog krsta i Saveznom ministarstvu spoljnih poslova Švajcarske, a danas je profesor međunarodnog prava na Univerzitetu u Glazgovu i šef Odeljenja za ljudska prava na Ženevskoj akademiji za međunarodno humanitarno pravo i ljudska prava.

*Specijalni izvestioci su sastavni deo sistema poznatog pod nazivom* [*„specijalne procedure*](http://www.ohchr.org/EN/HRBodies/SP/Pages/Welcomepage.aspx) *Saveta za ljudska prava“. Specijalne procedure predstavljaju najveću bazu nezavisnih eksperata u sistemu UN za zaštitu ljudskih prava, a to je zajednički naziv za nezavisne mehanizme za sagledavanje i praćenje stanja koji se bave bilo stanjem u pojedinim državama, bilo tematskim pitanjima prisutnim širom sveta. Eksperti u okviru specijalnih procedura rade dobrovoljno, nisu službenici UN i ne primaju platu za svoj rad. Nezavisni su od svih vlada i organizacija i obavljaju funkciju u ličnom svojstvu.*

*Kontakt-osoba za pitanja i zahteve medija:*

*Alia EL Khatib – (+41 22 917 92* 09 / *aelkhatib@ohchr.org**)*  *ili* *sr-torture@ohchr.org**)*

*Kontakt-osoba za pitanja medija u vezi sa drugim nezavisnim ekspertima UN:
Bryan Wilson – Služba za saradnju sa medijima (+ 41 22 917 9826 /**mediaconsultant2@ohchr.org**)*

Zabrinuti ste za svet u kom živimo? Onda se već danas ZAUZMITE za nečija prava. #Standup4humanrights i veb stranica [http://www.standup4humanrights.org](http://www.standup4humanrights.org/)